喜雪謝東林
作者：袁燮
朝代：宋

paragraphs: 去冬雪意慳，稍稍臘三白。
飛霙纔到地，轉盼已消釋。
緬懷大有年，兆見瓊玉積。
今茲杳難期，春信亦已迫。
天公豈不仁，拙政難感格。
何時愜人意，四顧苦無策。
東林惠佳句，似慶平地尺。
見戲唯何甚，余方自刻責。
東林達余心，精禱覬有獲。
沈水煙未收，冰花已如席。
皓皓埋羣山，霏霏連數夕。
郊原迷畔岸，徑畛失分畫。
兒童見未曾，耆老記疇昔。
幾年無此瑞，驚喜欲折屐。
皆云窮臘中，得此夜光璧。
莫言不堅牢，究竟多利益。
端能殄遺蝗，亦復滋宿麥。
歡聲沸閭里，和氣蠲癘疫。
老守差自慰，足寄孤危跡。
小己不足道，吾民幸安宅。
作詩謝東林，至誠動金石。